Nóg ŉ KZN-universiteit gesluit oor betogingsBetogings by die Mangosuthu Universiteit vir Tegnologie (MUT) (Foto via Twitter) Die Mangosuthu Universiteit vir Tegnologie (MUT) in Umlazi, KwaZulu-Natal, het Dinsdag gesê die instansie sluit met onmiddellike effek ná gewelddadige betogings. Studente moet die universiteit voor die einde van die dag ontruim. Dit is die derde hoëronderriginstansie in KwaZulu-Natal vandeesweek wat nie meer lesings aanbied nie, weens gewelddadige betogings, dreigemente aan personeel en intimidasie van nie-protesterende studente. Die Durban Universiteit vir Tegnologie (DUT) get Maandag sy akademiese program met onmiddellike effek opgeskort by al vyf sy kampusse in Durban. Die Universiteit van Zululand het ook Maandag sy KwaDlangezwa-kampus en Richardsbaai-kampus gesluit. Dr. Enoch Duma Malaza, visekanselier van DUT, het gesê studente is aangesê om die instansie Dinsdag teen 16:00 te ontruim. “Die bestuur het met die Raad en Senaat vergader en besluit om die universiteit met onmiddellike effek te sluit ná gewelddadige aktiwiteit op die kampus en by koshuise wat nie op die kampus geleë is nie.” Buitebande, ŉ voertuig en ander eiendom is Maandag by MUT aan die brand gesteek. Polisiebeamptes is met klippe en bakstene bestook toe hulle die situasie wou beheer. Nege studente is op die kampus in hegtenis geneem op aanklag van openbare geweld. Betogings by die Mangosuthu Universiteit vir Tegnologie (MUT) (Foto via Twitter) DUT wou Maandag sy akademiese program hervat, maar moes weer lesings opskort weens “onaanvaarbare vlakke van intimmidasie”. Prof. Thandwa Mthembu, visekanselier van DUT, het Maandagaand gesê dreigemente van sekere lede van die Verteenwoordigende Studenteraad (VSR) moet in ŉ ernstige lig beskou word, “veral gegewe die vlakke van geweld wat ons twee weke gelede gesien het”. Mlungisi Madonsela, ŉ finalejaarstudent aan die DUT, is twee weke gelede geskiet, vermoedelik tydens ŉ onderonsie met privaat veiligheidswagte wat deur die instansie gekontrakteer is. Hy het in die hospitaal aan sy beserings beswyk. Hy was deel van ŉ groep van ongeveer 30 studente, gewapen met bakstene en klippe, wat ŉ administrasiegebou op die Steve Biko-kampus wou bestorm. ŉ Baksteen het ŉ personeellid in die gesig getref. Sy is met ernstige beserings in die hospitaal opgeneem. DUT-studente het Maandag teen Madonsela se afsterwe betoog en van die kampus na die stadsaal opgeruk. Dit was ŉ beskermde optog en die polisie het dit as “vreedsaam” beskryf. Die situasie op die kampus bly egter plofbaar en VSR-voorsitter Sesiyanda Godlimpi, ook die hoof van die EFF se studenteliga, het gesê “daar sal beslissend opgetree word teen studente wat klasse bywoon”. Volgens hom sal klasse ontwrig word “totdat geregtigheid geskied het vir Madonsela se afsterwe”. Die bestuur van die Universiteit van Zululand het Maandag in ŉ verklaring gesê die universiteit word met onmiddellike effek gesluit ná “gewelddadige aktiwiteit op en buite die kampus Sondagaand”. Studente moes albei kampusse ontruim. Studente van die stadsgebaseerde Durban South Beach-koshuis van die Universiteit van KwaZulu-Natal het Sondagaand en Maandagoggend vroeg hul matrasse aan die brand gesteek en beddens uit hul vensters gegooi. Die studente betoog oor die toestand van die meubels. Die voortgesette betogings hou hoofsaaklik verband met “substandaard akkommodasie en swak administrasie of nie-betaling van die nasionale finansiële hulpskema vir studente.